CELEX: 32019D1903
Language: mt
Date: 2019-11-08 00:00:00
Title: Deċiżjoni Ta’ Implimentazzjoni Tal-Kunsill (UE) 2019/1903 tat-8 ta’ Novembru 2019 li tawtorizza liċ-Ċekja tapplika l-mekkaniżmu tar-reverse charge ġeneralizzat li jidderoga mill-Artikolu 193 tad-Direttiva 2006/112/KE

14.11.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 293/101
               
            
         DEĊIŻJONI TA’ IMPLIMENTAZZJONI TAL-KUNSILL (UE) 2019/1903
         tat-8 ta’ Novembru 2019
         li tawtorizza liċ-Ċekja tapplika l-mekkaniżmu tar-reverse charge ġeneralizzat li jidderoga mill-Artikolu 193 tad-Direttiva 2006/112/KE
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea,
         Wara li kkunsidra d-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud (1), u b’mod partikolari l-Artikolu 199c(4) tiegħu,
         Wara li kkunsidra l-proposta mill-Kummissjoni Ewropea,
         Billi:
         
                     (1)
                  
                  
                     L-Artikolu 199c tad-Direttiva 2006/112/KE jippermetti lill-Istati Membri, b’deroga mill-Artikolu 193 ta’ dik id-Direttiva u taħt ċerti kundizzjonijiet, sat-30 ta’ Ġunju 2022, biex jintroduċu mekkaniżmu tar-reverse charge ġeneralizzat (“GRCM”) fuq provvisti mhux transfruntiera ta’ prodotti u servizzi, jistabbilixxi li l-persuna responsabbli għall-ħlas tal-VAT tkun il-persuna taxxabbli li ssirilha l-provvista kollha ta’ merkanzija jew ta’ servizzi ’il fuq mil-livell limitu ta’ EUR 17 500 għal kull tranżazzjoni.
                  
               
                     (2)
                  
                  
                     Permezz ta’ ittri rreġistrati mal-Kummissjoni fil-21 ta’ Jannar 2019 u fit-22 ta’ Marzu 2019, iċ-Ċekja talbet awtorizzazzjoni biex tapplika l-GRCM.
                  
               
                     (3)
                  
                  
                     Id-diskrepanza tal-VAT fiċ-Ċekja fl-2014 kienet 16,14 % tal-obbligazzjoni tat-taxxa totali tal-VAT, skont il-metodu u ċ-ċifri stabbiliti fir-rapport finali tal-2016 tal-Kummissjoni tat-23 ta’ Awwissu 2016 dwar id-diskrepanza tal-VAT. Għalhekk id-diskrepanza tal-VAT taċ-Ċekja qabżet id-diskrepanza medja tal-VAT tal-Komunità (10,4 %) b’aktar minn 5 punti perċentwali.
                  
               
                     (4)
                  
                  
                     Il-livell tal-frodi karusell fi ħdan id-distakk totali tal-VAT taċ-Ċekja kien aktar minn 25 % skont il-valutazzjoni tal-impatt li akkumpanjat il-proposta għad-Direttiva tal-Kunsill (UE) 2018/2057 (2), li introduċiet il-GRCM.
                  
               
                     (5)
                  
                  
                     Iċ-Ċekja pprovdiet dettalji lill-Kummissjoni li juru li, għalkemm bosta miżuri ta’ kontroll kienu ġew implimentati fiċ-Ċekja b’riżultati pożittivi, il-miżuri ma kinux biżżejjed biex tiġi miġġielda l-frodi karusell. Barra minn hekk, il-kooperazzjoni amministrattiva fil-qasam tal-VAT ma kinitx biżżejjed biex tiġi miġġielda l-frodi karusell.
                  
               
                     (6)
                  
                  
                     Iċ-Ċekja pprovdiet dettalji lill-Kummissjoni li juru li d-dħul stmat fi ġbir tat-taxxa u r-rispett tal-obbligi fiskali bħala riżultat tal-introduzzjoni tal-GRCM huwa mistenni li jkun ta’ 10 biljun koruna Ċeka (CZK). Iċ-Ċekja wriet ukoll li l-piż addizzjonali ġenerali fuq l-awtoritajiet tan-negozju u tat-taxxa huwa mistenni li jkun CZK 604 miljun. Għalhekk id-dħul stmat fi ġbir tat-taxxa u r-rispett tal-obbligi fiskali jegħlbu l-piż addizzjonali kumplessiv mistenni fuq in-negozji u l-awtoritajiet tat-taxxa b’minn tal-inqas 25 %.
                  
               
                     (7)
                  
                  
                     Minħabba li ċ-Ċekja ma tistenniex li l-piż addizzjonali ġenerali fuq in-negozji u l-awtoritajiet tat-taxxa li jirriżulta mill-introduzzjoni tal-GRCM ser ikun sinifikanti, in-negozji u l-awtoritajiet tat-taxxa mhux ser ikollhom iġarrbu kostijiet li huma ogħla minn dawk imġarrba minħabba l-applikazzjoni ta’ miżuri oħra ta’ kontroll.
                  
               
                     (8)
                  
                  
                     Iċ-Ċekja talbet awtorizzazzjoni biex tapplika l-GRCM mill-1 ta’ Jannar 2020 sat-30 ta’ Ġunju 2022.
                  
               
                     (9)
                  
                  
                     Iċ-Ċekja tat konferma lill-Kummissjoni li ser jittieħdu azzjonijiet biex il-persuni taxxabbli jiġu infurmati dwar l-introduzzjoni tal-applikazzjoni tal-GRCM permezz tal-posta elettronika, lectures pubbliċi, diskussjonijiet ma’ assoċjazzjonijiet tan-negozju, is-sit web tal-amministrazzjoni, u l-materjal promozzjonali stampat jew elettroniku.
                  
               
                     (10)
                  
                  
                     Iċ-Ċekja pprovdiet lill-Kummissjoni b’deskrizzjoni dettaljata tal-mekkaniżmi eżistenti tagħha għall-kontroll tal-VAT u kkonfermat li, biż-żieda ta’ kodiċi speċjali GRCM, il-miżuri eżistenti ser ikunu biżżejjed biex jiġi żgurat il-funzjonament u l-monitoraġġ effettiv tal-applikazzjoni tal-GRCM.
                  
               
                     (11)
                  
                  
                     Abbażi tal-informazzjoni pprovduta miċ-Ċekja lill-Kummissjoni, jitqies li ċ-Ċekja hija konformi mal-kundizzjonijiet stabbiliti fl-Artikolu 199c(1) tad-Direttiva 2006/112/KE u li t-talba ppreżentata miċ-Ċekja hija konformi mar-rekwiżiti l-oħra stabbiliti fl-Artikolu 199c(3) ta’ dik id-Direttiva. Huwa għalhekk xieraq li ċ-Ċekja tiġi awtorizzata tapplika l-GRCM mill-1 ta’ Jannar 2020 sat-30 ta’ Ġunju 2022.
                  
               
                     (12)
                  
                  
                     Id-deroga mhu ser ikollha l-ebda impatt avvers fuq ir-riżorsi proprji tal-Unjoni li jirriżultaw mill-VAT,
                  
               ADOTTA DIN ID-DEĊIŻJONI:
         
            Artikolu 1
            B’deroga mill-Artikolu 193 tad-Direttiva 2006/112/KE, iċ-Ċekja hija awtorizzata tapplika l-mekkaniżmu tar-reverse charge ġeneralizzat skont l-Artikolu 199c ta’ dik id-Direttiva mill-1 ta’ Jannar 2020 sat-30 ta’ Ġunju 2022.
         
         
            Artikolu 2
            Din id-Deċiżjoni għandha ssir effettiva fid-data tan-notifika tagħha.
            Hija għandha tapplika mill-1 ta’ Jannar 2020 sat-30 ta’ Ġunju 2022.
         
         
            Artikolu 3
            Din id-Deċiżjoni hija indirizzata lir-Repubblika Ċeka.
         
         
            Magħmul fi Brussell, it-8 ta’ Novembru 2019.
            
               
                  Għall-Kunsill
               
               
                  Il-President
               
               M. LINTILÄ
            
         
         
            (1)  ĠU L 347, 11.12.2006, p. 1.
         
            (2)  Id-Direttiva tal-Kunsill (UE) 2018/2057 tal-20 ta’ Diċembru 2018 li temenda d-Direttiva 2006/112/KE dwar is-sistema komuni ta’ taxxa fuq il-valur miżjud fir-rigward tal-applikazzjoni temporanja ta’ mekkaniżmu tar-reverse charge ġeneralizzat b’rabta mal-provvisti ta’ merkanzija u servizzi ’l fuq minn ċertu livell limitu (ĠU L 329, 27.12.2018, p. 3).